recursal/SuperWikiNEXT-32B huggingface dataset:
**הנדריק פלוריס כהן** (בהולנדית: **Hendrik Floris Cohen**; ‏‏נולד ב־1 ביולי 1946) הוא היסטוריון של המדע ממוצא יהודי-הולנדי.

קורות חיים
----------

נולד בהארלם למשפחה יהודית ליברלית בהולנד. אביו אדולף היה פרופסור להיסטוריה. למד בתיכון העירוני בהארלם ואחר כך למד היסטוריה באוניברסיטת ליידן. סיים תואר שני ב-1970 בהתמחות בהיסטוריה סוציו-אקונומית ובהיסטוריה של המדע. בשנת 1974 סיים דוקטורט בהנחיית פרופ' דיק ואן ארקל (Dick van Arkel) במחלקה להיסטוריה חברתית באוניברסיטת ליידן. עבודתו הייתה בנושא "מאמצי חידוש הסוציאל-דמוקרטיה בהולנד במהלך העשור הראשון אחרי מלחמת העולם הראשונה". בין השנים 1975 ל-1982 היה אוצר מוזיאון המדע בוהרהייב. בשנת 1982 מונה לפרופסור מן המניין בהיסטוריה של המדע באוניברסיטת טוונטה באנסחדה שבהולנד. בשנת 2001 יצא לגמלאות מוקדמות. החל משנת 2006 הוא משמש כפרופסור של כבוד במחלקה למדעי הרוח באוניברסיטת אוטרכט.

בספרו "המהפכה המדעית: חקירה היסטוריוגרפית" דן כהן בתגליות של גלילאו, קפלר וניוטון ובשאלה מדוע המהפכה המדעית התרחשה במערב אירופה במאה ה-17 ולא ביוון העתיקה, בסין או בעולם המוסלמי.

בשנת 2007 יצא ספרו "איך המדע המודרני הגיע לעולם: היסטוריה השוואתית", שזכה בפרס יורקה (Eureka Book Prize) לשנת 2008. הספר מסביר מדוע המדע המודרני הצליח להתפתח במאה ה-17.

נשוי למרתה ואב לאסתר. הוא אחיו של יוב כהן, ראש עיריית אמסטרדם לשעבר ומועמד לראשות ממשלת הולנד.

מספריו
------

* **De herschepping van de wereld. Het ontstaan van de moderne natuurwetenschap verklaard**, (Egnlish: The Recreation of the World : The origins of modern science explained), Bert Bakker, 2007
* **The Scientific Revolution: A Historiographical Inquiry**, University of Chicago Press, 1994
* **Quantifying Music: The Science of Music at the First Stage of Scientific Revolution 1580-1650**, Springer, 1984

קישורים חיצוניים
----------------

ויקישיתוף מדיה וקבצים בנושא **הנדריק פלוריס כהן** בוויקישיתוף
* 

* אתר האינטרנט הרשמי של הנדריק פלוריס כהן

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007259870805171
* BIBSYS: 90315693
* BNE: XX1182790
* BnF: cb12506099n (data)
* CiNii: DA08579040
* GND: 136617492
* ISNI: 0000 0000 8181 9982
* LCCN: n82251574
* NLA: 35905198
* NTA: 068401930
* ORCID: 0000-0002-9687-3580
* RERO: 02-A003114346
* SUDOC: 034291067
* Trove: 1139821
* VIAF: 113981985
* WorldCat: lccn-n82251574

 |
**הנדריקוס "הנדריק" קוליין** (בהולנדית: **Hendrikus "Hendrik" Colijn;**‏ 22 ביוני 1869 – 18 בספטמבר 1944) היה חייל, איש עסקים ופוליטיקאי הולנדי, שכיהן כראש ממשלת הולנד בשנים 1925–1926 ובשנים 1933–1939.

ביוגרפיה
--------

קוליין נולד ב-22 ביוני 1869 לזוג מהגרים אשר היגרו להולנד מסיבות דתיות. קוליין היה הבכור מבין שישה ילדים. בגיל 16 עזב את הבית על מנת ללמוד באקדמיה צבאית בקמפן. בשנת 1892 הוא סיים את לימודיו כקצין בדרגת לוטננט שני (סגן). בשנת 1893 התחתן ונשלח לאיי הודו המזרחיים ההולנדיים, שם עבד כקצין בצבא הקולוניאלי במשך 16 שנים. בתקופה זו, העיד על עצמו קוליין כי השתתף במעשים אכזריים כנגד האוכלוסייה המקומית. הוא כתב ביומנו כי הרג אישה שהחזיקה את תינוקה, ולאחר מכן הרג עוד כ-9 נשים ו-3 ילדים אשר התחננו על חייהם. הוא העיד כי "העבודה לא הייתה נעימה, אך לא היה פתרון אחר".

עם שובו להולנד בשנת 1909, נבחר קוליין לפרלמנט מטעם המפלגה האנטי-מהפכנית. בשנת 1911 התמנה לשר המלחמה וביצע רפורמות באופי השירות הצבאי. לקראת סוף מלחמת העולם הראשונה, במאי 1918 פעל קוליין כמתווך בין הממלכה המאוחדת לבין וילהלם השני, קיסר גרמניה על מנת לארגן שביתת נשק ולסיים את המלחמה. כתוצאה מהמשא ומתן, וילהלם יצא לגלות בהולנד. בשנים שלאחר מכן פעל קוליין גם בתחום העסקים ואף היה המנכ"ל של חברת של.

בשנת 1922 התמנה קוליין למנהיג המפלגה ולשר האוצר. בשנת 1925 נבחר קוליין לראש הממשלה, אך נאלץ להתפטר כשנה לאחר מכן כתוצאה ממשבר פוליטי הנוגע ליצירת יחסים דיפלומטיים עם קריית הוותיקן. לאחר ההתפטרות, חזר קוליין לכהן בפרלמנט, ושימש כראש המשלחת ההולנדית לחבר הלאומים בשנים 1927–1929. בשנת 1933 חזר קוליין לראשות הממשלה. ממשלתו התמודדו עם השלכות השפל הגדול, אשר גרם נזק רב למדינה. קוליין דבק בתקן הזהב, אשר בסופו של דבר גרם נזק לכלכלה ולקריסת הממשלה.

לאחר כיבוש הולנד בידי גרמניה הנאצית קרא קוליין לקבל את שלטון הנאצים באירופה. השקפתו הושפעה מהפגנת הכוח האדירה שהפגין הבליץ הגרמני וחולשתם היחסית של כוחות בעלות-הברית. זמן קצר לאחר מכן הוא ניסה לארגן התנגדות פוליטית, אך נעצר ביוני 1941 והועבר לחקירה בברלין. בשנת 1943 הועבר קוליין למעצר במלון הררי נידח בתורינגיה. לפי נכדו של קוליין, הוא יועד על ידי היינריך הימלר לשמש בשלהי המלחמה כמתווך בין גרמניה הנאצית לממלכה המאוחדת, כפי שעשה בסוף מלחמת העולם הראשונה. קוליין נפטר במעצר בשנת 1944.

קישורים חיצוניים
----------------

ויקישיתוף מדיה וקבצים בנושא **הנדריקוס קוליין** בוויקישיתוף
* הנדריקוס קוליין, באתר אנציקלופדיה בריטניקה (באנגלית)
* הנדריקוס קוליין, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007357171505171
* BnF: cb129590099 (data)
* BPN: 02035837
* CiNii: DA0650047X
* GND: 11930130X
* ISNI: 0000 0001 1665 5157
* LCCN: n90704857
* NKC: jx20140506002
* NLA: 48864037
* NTA: 06856435X
* SNAC: w6dv964v
* SUDOC: 113181531
* Trove: 1489169
* VIAF: 69062046
* WorldCat: lccn-n90704857

 |
**Westside Connection** הייתה להקת היפ הופ אמריקאית, שכללה את הראפרים אייס קיוב, מאק 10 ו-WC. האלבום הראשון של הלהקה, Bow Down, הגיע למקום השני במצעד בילבורד 200 ולאלבום פלטיניום.

ביוגרפיה
--------

Westside Connection התחילו להופיע ביחד ב-1994 באלבום הבכורה של מאק 10, "Mack 10", בשיר "Westside Slaughterhouse". כמה חודשים לאחר מכן הלהקה הופיע ביחד באלבום 'Curb Servin של הראפר WC, בשיר "West Up!". באותה תקופה הלהקה החלה לעבוד על אלבום הבכורה שלהם, Bow Down, ששוחרר ב-22 באוקטובר 1996.

ב-1997 Westside Connection התארחו באלבום של מאסטר פי, West Coast Bad Boyz II, עם השיר "Bangin'" .נוסף לכך, ב-1999 הלהקה התארחה בפסקול של הסרט Thicker than Water עם השיר "Let It Reign" וב-2002 היא התארחה בפסקול של הסרט Friday After Next עם השיר "It's the Holidaze".

ב-9 בדצמבר 2003, הלהקה הוציאה לאור את האלבום השני שלה Terrorist Threats, שכלל את הסינגל "Gangsta Nation" השיר הופק על ידי Fredwreck והתארח בו הראפר נייט דוג. "Gangsta Nation" הפך להיות השיר המפורסם ביותר של הלהקה והגיע למקום ה33 במצעד בילבורד הוט 100 ולמקום ה22 במצעד שירי הR&B\היפ הופ של בילבורד.

ב-2005 הלהקה התפרקה בשל סכסוך בין מאק 10 לבין אייס קיוב.

דיסקוגרפיה
----------

### אלבומים

* 1996 - Bow Down
* 2003 - Terrorist Threats

### סינגלים

| שנה | סינגל | מקום במצעד | אלבום |
| --- | --- | --- | --- |
| Billboard Hot 100 | U.S. R&B | U.S. Rap |
| 1996 | "Bow Down" | 21 | 19 | 1 | *Bow Down* |
| "Gangstas Make the World Go Round" | 40 | 30 | 10 |
| 2003 | "Gangsta Nation" | 33 | 22 | 9 | *Terrorist Threats* |
|

קישורים חיצוניים
----------------

* 

* Westside Connection, באתר Last.fm (באנגלית)

* Westside Connection, באתר AllMusic (באנגלית)

* Westside Connection, באתר MusicBrainz (באנגלית)

* Westside Connection, באתר דיזר

* Westside Connection, באתר Discogs (באנגלית)

* Westside Connection, באתר Songkick (באנגלית)

* Westside Connection, באתר בילבורד (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 2248 3072
* MusicBrainz: f43dd62f-4fc7-4216-9220-be555f16d131
* SUDOC: 162356420
* VIAF: 127042630
* WorldCat: lccn-n2003125450

 |
**סטניסלב קוט** (בפולנית: **Stanisław Kot**;‏ 22 באוקטובר 1885 - 26 בדצמבר 1975) היה היסטוריון פולני ושר בממשלה הפולנית הגולה בלונדון בעת מלחמת העולם השנייה.

חייו
----

קוט יליד הכפר רודה, סיים לימודי פילוסופיה באוניברסיטה של לבוב בשנת 1909 וקיבל תואר דוקטור לפילוסופיה בשנת 1911. בצעירותו היה פעיל בארגוני נוער. במלחמת העולם הראשונה עבד במחיצתו של ולדיסלב שיקורסקי (מי שהיה לימים ראש הממשלה הפולנית הגולה בעת מלחמת העולם השנייה). בין השנים 1914–1919 הוציא קוט לאור עיתון בשם "חדשות פולין".

כשפולין זכתה בעצמאותה יסד קוט הוצאה לאור של ספרים, פרסם כתב עת להיסטוריה, שימש כפרופסור באוניברסיטה בקרקוב וחיבר 54 ספרי היסטוריה.

עם פלישת הנאצים לפולין ב-1939 נמלט קוט לצרפת, והשתתף בייסוד הממשלה הפולנית בגולה, בה שירת כשר לענייני פנים. לאחר פלישת הנאצים לברית המועצות וכינונם מחדש של היחסים הדיפלומטיים בין הממשלה הפולנית הגולה לבין ברית המועצות (שנותקו ב-1939 עם תפיסת חלקים ממזרח פולין על ידי הסובייטים, לאחר הפלישה הנאצית, שנעשתה בהתאם להסכם ריבנטרופ–מולוטוב), נתמנה קוט לשגריר פולין בברית המועצות. בין השנים 1942–1943 כיהן קוט כשר המדינה לענייני המזרח התיכון, אזור שבו הוצבו כוחות צבא פולניים בפיקודו של הגנרל ולדיסלב אנדרס (בין היתר גם בארץ ישראל).

בסוף שנת 1942 ביקר קוט בארץ ישראל, ונפגש עם דוד בן-גוריון, שהציע לממשלת פולין הגולה באמצעות קוט כי לוחמים מן היישוב יאומנו בלונדון, ומשם ייצאו לפולין כשליחי המחתרת הפולנית. קוט הזהיר את בן-גוריון כי שליחי ממשלת פולין בגולה לשטחי הכיבוש אינם חוזרים. קוט אמר כי עם ההערכה לנכונותם של אנשי היישוב לסכן את חייהם ולהכרתם את פולין ושפתה, הוא מסופק אם יוכלו להתקיים שם. לאחר לחץ מצד בן-גוריון הביע קוט הסכמה להצעה, אך בסופו של דבר שיתוף הפעולה שהציע בן-גוריון לממשלת פולין לא נתממש. בעת ביקורו בארץ הזמין קוט לפגישה את יעקב קורץ, מאנשי היישוב שנקלעו לפולין בעת הפלישה הנאצית והוחזרו לארץ בסוף שנת 1942, במסגרת חילופים של נתינים ארץ ישראליים עם טמפלרים גרמניים, ומי שחיבר את הספר הראשון שנתפרסם בארץ ישראל אודות השואה ספר עדות. קורץ מסר לקוט דו"ח מפורט על ההשמדה לה היה עד.

בשנת 1943 נתמנה קוט לשר העיתונות והתעמולה בממשלת פולין בגולה ונטל חלק חשוב במשבר שפרץ בין ממשלת פולין בגולה לבין ברית המועצות, עם הגילוי אודות טבח יער קאטין.

משנת 1945 ועד 1947 פעל קוט במסגרת ממשלת האחדות הלאומית הזמנית, שניסתה ליישב את ההדורים בין ממשלת פולין בגולה לבין הממשלה הפולנית הקומוניסטית שבחסות הסובייטים. באותה עת שימש קוט כשגריר פולין ברומא. כשהחלו הסובייטים לרדוף את אוהדי הממשלה הפולנית בלונדון בשנת 1947, פרש קוט מתפקידו כשגריר ונשאר בגלות, מחשש לחזור לפולין ולהישפט כבוגד על ידי הקומוניסטים. קוט היה פעיל בחוגים פולניים לאומיים בגלות עד למותו באנגליה בשנת 1975.

קישורים חיצוניים
----------------

ויקישיתוף מדיה וקבצים בנושא **סטניסלב קוט** בוויקישיתוף
* פרופ' קוט על זוועות הנאצים בפולין, דבר, 24 בנובמבר 1942
* שיחות עם סגן ראש ממשלת פולין, דבר, 6 בדצמבר 1942; המשך
* שיחות עם המיניסטר פרופ' קוט, דבר, 8 בדצמבר 1942

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007277791505171
* BIBSYS: 13024809
* BnF: cb121434786 (data)
* CiNii: DA10600820
* GND: 119543990
* ISNI: 0000 0001 2281 6607
* LCCN: n84110976
* NKC: kup19970000051319
* NLA: 36525229
* NSK: 000013154
* NTA: 074729063
* RERO: 02-A003469912
* SNAC: w6tp0zz9
* SUDOC: 029909104
* Trove: 1272504
* VcBA: 495/175189
* VIAF: 71427262
* WorldCat: lccn-n84110976

 |
**סטניסלבה דה קרלובסקה** ( פולנית: **Stanisława de Karłowska** ‏; 8 במאי 1876 – 9 בדצמבר 1952) הייתה אמנית ילידת פולין, שהייתה נשואה לצייר הבריטי רוברט בוואן מקבוצת קמדן טאון.

חיים ועבודה
-----------

סטניסלבה דה קרלובסקה הייתה בתם של אלכסנדר דה קרלובסקי ופאולינה של טוכולקוב. משפחת אביה הייתה מהאצולה הפולנית (szlachta) והיו להם אחוזות גדולות ליד לוביץ', במרכז פולין. למשפחה הייתה היסטוריה ארוכה של פעילות פטריוטית, ואביה נלחם בקרבות שהיו בפולין נגד הכובשים. הוא גם ספג הפסד כספי ניכר בגלל החלק שהוא מילא במרד ינואר בשנת 1863.

סטניסלבה התאמנה כאמנית בקרקוב לפני שנרשמה לאקדמיה ז'וליאן בפריז, בשנת 1896. בקיץ שלאחר מכן נסעה לג'רסי לחתונה של סטודנטית לאמנות ג'נינה פלם לאריק פורבס-רוברטסון. כאן פגשה את האמן האנגלי רוברט בוואן, ובסוף אותה שנה הם נישאו בוורשה.

הם התיישבו בסוייס קוטג', לונדון. היא הציגה במועדון האמנות הבינלאומי לנשים ובמועדון האמנות האנגלי החדש ושניהם הוציגו באגודת האמנים בשנת 1908. עם זאת, בהיותה אישה, היא לא הייתה זכאית לחברות בקבוצת פיצרוי או בקבוצת קמדן טאון.

קרלובסקה הייתה חברה מייסדת בקבוצת לונדון והציגה איתם לאורך כל חייה. עבודותיה שילבו סגנון מודרניסטי עם אלמנטים של אמנות עממית פולנית.

לסטניסלבה נולדו שני ילדים, אדית הלינה ורוברט אלכסנדר (בוואן). היא נשארה בלונדון לאחר מות בעלה בשנת 1925, ובילתה את שנות המלחמה בצ'סטר.

היא נסעה לפולין עד סוף שנות השלושים של המאה העשרים.

סטניסלבה דה קרלובסקה נפטרה בלונדון בשנת 1952 ונקברה בקבר משפחת בוואן בקוקפילד, סאסקס.

קרלובסקה מכרה מעט מיצירותיה במהלך חייה. הירושה שלה, כללה את האחוזה וכמה מאות מציוריה, רישומיו והליטוגרפיות של רוברט בוואן, חולקה בין שני ילדיה. עבודות רבות נתרמו לאוספים ציבוריים בעשרים השנים הבאות.

הייתה לה תערוכת יחיד אחת במהלך חייה בגלריית אדמס בלונדון, בשנת 1935. תערוכת הזיכרון שלה נערכה שם גם בשנת 1954, ובשנת 1968 נערכה תערוכה משותפת של בני הזוג בוואן - דה קרלובסקה בחברה האנגלו-פולנית, לונדון.

עבודותיה נמצאות במוזיאונים ציבוריים בבריטניה וברחבי העולם.

קישורים חיצוניים
----------------

ויקישיתוף מדיה וקבצים בנושא **סטניסלבה דה קרלובסקה** בוויקישיתוף

הערות שוליים
------------

1. ↑  Bevan, R.A. *Robert Bevan 1865-1925*. A memoir by his son. Studio Vista, London. 1965.
2. ↑  Helena Bonett, **Stanislawa de Karlowska 1876–1952**, Tate, 2012-05-01, מסת"ב 978-1-84976-385-1. (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 7065 1045
* RKD: 43500
* SUDOC: 177295317
* ULAN: 500022583
* VIAF: 95820346
* WorldCat: viaf-95820346

 |
**סטניסלב פוזדניאקוב** (ברוסית: **Станислав Поздняков**;‏ נולד ב-27 בספטמבר 1973) הוא סיף עבר רוסי. אלוף אולימפי בעל 4 מדליות זהב בחרב וכן אלוף עולם 11 פעמים במסגרת נבחרת רוסיה ואישי. על הישגיו בספורט לפוזדניאקוב הוענקו מספר עיטורים רוסים.

ב-29 במאי 2018 נבחר לנשיא הוועד האולימפי הרוסי.

ביוגרפיה
--------

סטניסלב פוזדניאקוב נולד בעיר נובוסיבירסק למשפחת רופאים. כבר בגיל 6 הוא התחיל להתאמן בשחייה ואחר כך רצה לעבור לכדורגל. בגיל תשע הוא עבר לסיף. בגיל 16 הוא זכה באליפות ברית המועצות לנוער. לאחר הצלחה בתחרות הראשונה לבוגרים, כבר בשנת 1994 הוא נשלח עם נבחרת ברית המועצות לבוגרים לאליפות העולם וזכה במדליה הראשונה. בשנת 1996 הוא לראשונה נשלח להשתתף במשחקים האולימפיים. בסך הכול הוא השתתף בחמישה משחקים אולימפיים.

בשנת 2008 הוא עזב את הספורט התחרותי ומונה למאמן ראשי של נבחרות רוסיה בסיף ולסגן נשיא האיגוד הרוסי לסיף.

השתתפות במשחקים האולימפיים
--------------------------

בשנת 1992 הוא נשלח להשתתף במשחקים אולימפיים בברצלונה. פוזדניאקוב השתתף רק בתחרות קבוצתית וזכה במדליית זהב.

באטלנטה 1996 הוא היה בין הספורטאים המובילים בקבוצה וזכה במדליית זהב אישית וקבוצתית.

בסידני 2000 פוזדניאקוב לא הצליח בתחרות אישית והזכה רק במקום התשיעי. בתחרות קבוצתית הוא זכה במדליית זהב שלישית ברציפות.

באתונה 2004 הופעת הנבחרת הרוסית לא הייתה מוצלחת הקבוצה זכתה רק במקום השלישי. גם בתחרות אישית פוזדניאקוב הצליח להגיע למקום השישי בלבד.

בייג'ינג 2008 היה הפעם החמישי שפוזדניאקוב השתתף במשחקים. בתחרות אישית הוא היה במקום ה-17 וגם בתחרות קבוצתית הנבחרת הרוסית נותרה ללא מדליות (המקום הרביעי).

קישורים חיצוניים
----------------

ויקישיתוף מדיה וקבצים בנושא **סטניסלב פוזדניאקוב** בוויקישיתוף
* סטניסלב פוזדניאקוב, ביישום טלגרם
* סטניסלב פוזדניאקוב, ברשת החברתית אינסטגרם
* סטניסלב פוזדניאקוב, באתר olympedia.org
* סטניסלב פוזדניאקוב, באתר התאחדות הסיף הבין-לאומית
הקניון מבחוץ
מראה בתוך הקניון
מראה בתוך הקניון
חניון הגג, שאינו פעיל עוד
**קניון חולון** הוא מרכז קניות מקורה אשר נמצא ברחוב גולדה מאיר בחולון.

היסטוריה
--------

הקניון נפתח בשנת 1998 על ידי חברת IC ונרכש על ידי קבוצת עזריאלי בשנת 2000 עם רכישת חברת IC.

בתחילת שנות ה-2000 נסגר סניף היפרנטו שהיה בקניון ובמקומו נפתח סופרמרקט של שופרסל.

בשנת 2006 נסגרו הום סנטר ומשחקייה שכללה מתנפחים שהיו בקומה 2- לצורך בניית שדרת חנויות חדשה והנגשת כל חלקי הקומה. בזמן בו הום סנטר והמשחקייה פעלו קומה 2- הייתה מפוצלת לשני חלקים כאשר החלק צפוני של הקומה אינו היה נגיש לנכים כיוון שהמעליות הובילו לחלק השני של הקומה שממנו הייתה את הגישה לחניון. בניית שדרת החנויות הסתיימה ב-2007 ועם בניית השדרה, הקומה שופצה.
בשנת 2008 נסגר קולנוע גלובוס, אשר כלל 6 אולמות שהיה הקולנוע היחיד בחולון ובמקומו נפתחה חנות של המשביר לצרכן.

בשנת 2012 חנות אופיס דיפו בקניון נסגרה ובמקומה נפתחה חנות טויס אר אס. באותה שנה נפתחה בקומת הגג משחקיית "פעלטון סיטי" אך נסגרה לאחר שלוש שנות פעילות, בסוף 2015.

במהלך השנים נפתחו ונסגרו בחלק המקורה הקטן של קומת הגג באזור שמעל הכיכר המרכזית כ-4 עסקים שרובם היו מתחום הרהיטים. לרוב חלק זה היה בשימוש על ידי עסקים אלו כאולם תצוגה אך כיום משרדי הנהלת הקניון שוכנים במקום מאז 2017.

### בעשור השני של המאה ה-21

שטחו המסחרי של הקניון מורכב משלוש קומות מסחר על שטח של 15,500 מטרים רבועים שבו נמצאות כ-100 חנויות. הקניון כולל 3 עוגנים: זארה, המשביר לצרכן וסופרמקרט שופרסל דיל. זארה היא החנות היחידה בקניון הכוללת 2 קומות. בקומה העליונה ישנו מתחם מזון מהיר הכולל כ 5 מסעדות מזון מהיר. בקניון ישנו גם סניף בנק של מזרחי טפחות, מרכז בריאות הילד של כללית ותופרת.

לקניון צמוד חניון מקורה בן שבע קומות הכולל כ-1000 מקומות חניה. קומת הגג בחניון אינה פעילה.

בסוף שנת 2016 שופצו שלוש מקומות החניון מתוך שבע, ובשנת 2019 החל שיפוץ שאר הקניון.

קישורים חיצוניים
----------------

ויקישיתוף מדיה וקבצים בנושא **קניון חולון** בוויקישיתוף
* Holon.Azrieli.com - אתר האינטרנט של המרכז המסחרי

הערות שוליים
------------
**ראש פינה** (רֹאשׁ פִּנָה, בספרדית: **Rosh-Pinah**) הייתה קבוצת התיישבות יהודית בחבל אנטרה ריוס שבארגנטינה. הקבוצה הוקמה בשנת 1892 באמצעות יק"א כחלק מפרויקט ההתיישבות היהודית בארגנטינה ובברזיל, ביוזמתו של הפילנתרופ היהודי, הברון הירש.

קבוצת ההתיישבות "ראש פינה"
--------------------------

בשנת 1892 הוקמה בפרובינציית "אנטרה ריוס" שבארגנטינה קבוצת ההתיישבות "ראש פינה" כחלק מההתיישבות באזור המושבה "קלרה". ההתיישבות הייתה חלק מתוכניתו של הברון הירש להתיישבות יהודית חקלאית בארגנטינה ובברזיל שיושמה באמצעות חברת יק"א. הקבוצה הורכבה ממהגרים יהודים שההאימפריה העות'מאנית לא אפשרה את כניסתם לארץ ישראל והגיעו בסופו של דבר, בסיוע נציגי הברון הירש, להתיישבות חקלאית בארגנטינה.

הקבוצה "ראש פינה" יושבה באזור שממזרח למסילת הרכבת בין לאס מוסקאס וויז'ה דומינגז של ימנו, כחלק מההתיישבות במושבה "קלרה" שהורכבה ממספר קבוצות התיישבות הפרוסות על פני שטח גאוגרפי נרחב. הקבוצה הייתה חלק ממספר קבוצות שעלו יחד על הקרקע בראשיתה של ההתיישבות בשטח המושבה "קלרה". שמותיהן של קבוצות ההתיישבות הראשונות שעלו על הקרקע בסמוך לעליית ראש פינה, היו: אבן הראשה, רחל, כרמל, קריית ארבע.

ראו גם
------

* יק"א
* יהדות ארגנטינה

לקריאה נוספת
------------

* בייאר, יעקב (2016), ראשיתה של ההתיישבות היהודית ב"ראש־פינה" וסביבותיה, פרובינציית אנטרה־ריוס, ארגנטינה. שרשרת הדורות, החברה הגנאלוגית הישראלית

קישורים חיצוניים
----------------

ויקישיתוף מדיה וקבצים בנושא **ראש פינה** בוויקישיתוף
* קלרה (ארגנטינה), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007491932005171
* LCCN: n2005060802
* VIAF: 150306598
* WorldCat (עם VIAF): 150306598

 |
**השבחה** (טיפוח) הוא מונח בחקלאות המתאר יצירת זני צמחים או גזעי בעלי חיים בעלי תכונות רצויות.

שיטות השבחה
-----------

### ברירה מלאכותית

 ערך מורחב – **ברירה מלאכותית**  

בחירת הצאצאים המוצלחים ביותר שיולידו את הדור הבא. יש סיכוי טוב שהפרטים הללו יורישו את התכונות הרצויות.

### הכלאה

הרבייה זוויגית של בעלי חיים עם תכונות שונות כדי לנסות לקבל את הטוב משניהם. בחקלאות המודרנית הזנים הם לרוב בעלי שונות גנטית נמוכה (צמחים מורבים במקרים רבים ברבייה אל-זוויגית. לאחר הכלאות יש צורך בברירה של התוצרים כדי לבדוק מי מהם קיבלו את התכונות הרצויות. אם כי יש גם שימוש ישיר בהכלאה (און כלאיים).

### השראת מוטציות

 ערך מורחב – **השבחה באמצעות מוטציות**  

דרך נוספת לקבלת זנים חדשים היא יצירת מוטציות באופן מכוון בצמחים, לדוגמה על ידי חשיפתם לקרינת גמא. רוב המוטציות שמתקבלות הן מזיקות. אולם מדי פעם מתקבלות מוטציות מועילות.

### הנדסה גנטית

 ערך מורחב – **הנדסה גנטית**  

הנדסה גנטית היא השם המקובל למגוון טכניקות לשינוי הגנים של יצורים שונים. לרוב מדובר על העברה בררנית של חלקים קטנים מהחומר הגנטי לשם הוספת תכונה בודדת.

### מדע השבחת זנים

אפשר להבין את המושג "השבחת זנים" אם חוזרים לרגע אל התאוריה של צ'ארלס דרווין בספרו המפורסם "מוצא המינים". שם טען דרווין כי במאבק האבולוציוני המתמשך על הקיום רק זנים ומינים המצליחים להסתגל, באמצעות שינויים קטנים ומועילים בתכונותיהם – שורדים. בדומה לכך, מדע השבחת הזנים זהו למעשה תהליך של שינוי תכונות של צמחים על מנת לייצר תכונות רצויות בצמחים, ולשפר אותם, מעין אבולוציה בזעיר אנפין. רק שכאן, השבחת זנים היא לצורכי האדם.

ראו גם
------

* תירבות צמחי בר

קישורים חיצוניים
----------------

על מדע השבחת זנים במגזין דגן בגן
קתדרלת אנדרי הקדוש מהמאה ה-10 לערך
**ביצ'ווינתה** (בגאורגית: **ბიჭვინთა**, באבחזית: **Аҧсны**) היא עיירת נופש באבחזיה, רפובליקה בדלנית של גאורגיה. היא ממוקמת על גדת הים השחור, 25 ק"מ דרומית לגגרה.

אקלים
-----

הקיץ בביצ'וינתה חם עם טמפרטורות ממוצעות של 23°С (באוגוסט). החורף הוא מתון יותר עם טמפרטורות ממוצעות 6°С (בינואר). ממוצע המשקעים השנתי הוא 1,410 מ"מ.

היסטוריה
--------

העיר נוסדה על ידי היוונים במאה ה-5 לפנה"ס כקולוניה מסחרית בשם: **פיטיוס** (**Πιτυοΰς**) או **פיטיאונט**. בחפירות ארכאולוגיות נתגלו שרידי כנסייה מהמאה ה-4 ובית מרחץ עם רצפת מוזאיקה. הקדוש יוחנן כריסוסטומוס הוגלה לשם ומת ליד החוף, בשנת 407. נמל "פיתוס הגדולה" לשעבר, היא כיום אגם בתוך העיר. במאה ה-6, העיר הייתה מרכז פוליטי ודתי חשוב ובירת ממלכת אגריסי. בישופות פיטיאונט נוסדה בשנת 541. בתקופת הממלכה הגאורגית המאוחדת נקרא העיר **ביצ'וינתה**. בשנות ה-80 של המאה ה-8 הייתה חלק מממלכת אבחזיה, עד לסוף המאה ה-10, ובסוף אותה מאה המלך בגרט השלישי בנה בעיר קתדרלה מרהיבה שנותרה עד היום, ומכילה שרידים של ציורי קיר מהמאה ה-13 וה-16. ביצ'וינתה גם שימשה כמקום מושבה של הכנסייה הגאורגית האורתודוקסית הקתוליות של אבחזיה עד אשר הפכה אבחזיה להיות תחת ההגמוניה של האימפריה העות'מאנית, במאה ה-16.

במאה ה-13 השתלטו הסוחרים מג'נובה על האזור, וקראו לו "פֶּזוֹנדה". הם שלטו עד למאה ה-15. במאות ה-17 וה-18 הייתה תחת שליטת האימפריה העות'מאנית. ובתחילת המאה ה-19 תחת שליטת האימפריה הרוסית.

המונומנט העיקרי של ביצ'וינתה היא קתדרלה מהמאה ה-10, שנבנתה על ידי המלך בגרט השלישי. הוא מכיל שרידים של הקיר המצויר מהמאה ה-13 והמאה ה-16, ובו נכתב כתב היד הבשורות של ביצ'ווינתה. כמו כן ישנן בעיר מלונות רבים לתיירים רוסים, הפוקדים את העיר בקיץ.

תמונות
------

* מבט על הרי הקווקז מכף ביצ'וינתהמבט על הרי הקווקז מכף ביצ'וינתה
* הפרסקו בכיפת קתדרלת ביצ'וינתההפרסקו בכיפת קתדרלת ביצ'וינתה
* העוגב בקתדרלת ביצ'וינתההעוגב בקתדרלת ביצ'וינתה

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ביצ'ווינתה** |

הערות שוליים
------------

1. ↑  **הקתוליות של אבחזיה** (Catholicate of Abkhazia, აფხაზეთის საკათალიკოსო) - סניף משנה של הכנסייה הגאורגית האורתודוקסית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007561925905171
* GND: 4046187-7
* LCCN: n80025739
* NKC: ge1039832
* VIAF: 139549292
* WorldCat (עם VIAF): 139549292

 |
ביצים עלומות, מומלחות, על קלי.
**ביצה עלומה** היא ביצה שנשלקה ללא קליפתה במים חמים, עד שחלבונה נקרש.

משמעות השם
----------

ביצה עלומה נקראת כך היות שבתבשיל המוכן לא ניתן לראות את חלמון הביצה (ואת מידת רכותו), בניגוד למאכלים כגון ביצת עין. כמו בהכנת ביצה רכה או קשה, מידת רכותו של החלמון נמדדת בעיקר במשך זמן השליקה.

דרך ההכנה
---------

על מנת להכין ביצה עלומה יש לשבור ביצה טרייה מעל כלי נמוך (כמו מחבת) ובו מים חמים מאוד, אך לא רותחים. יש המוסיפים מעט חומץ למים. בדרך כלל שולקים עד שהחלבון נקרש, ומיד מוציאים. ביצה עלומה טובה, על פי שפים מומחים, היא ביצה שחלמונה עדיין נוזלי וחלבונה קרוש לחלוטין.

מתכונים מבוססי ביצים עלומות
---------------------------

* ביצים בנוסח בנדיקט
* ביצים בנוסח פלורנטיני

קישורים חיצוניים
----------------

ויקישיתוף מדיה וקבצים בנושא **ביצה עלומה** בוויקישיתוף
* דנה שיין, ביצה עלומה, אתר וואלה
* דנה שיין, גראטן תפו"א עם ביצה עלומה (אורכב 16.08.2014 בארכיון Wayback Machine), אתר וואלה
* אמיר כלפון, ביצה עלומה על חציל ביוגורט, באתר "אכול ושתה"
* שרית שמואלי, אסף שליטא, סלט ביצה עלומה עם בצל קונפי, מגזין את
* רותי קינן, ביצה עלומה - מלכת הבראנץ', באתר ynet, 15 בנובמבר 2005
* מדריך להכנת ביצה עלומה בוויקיספר (באנגלית)
* אבי סאייג, מדוע חומץ במים מונע מביצה עלומה להתפוצץ?, במדור "שאל את המומחה" באתר של מכון דוידסון לחינוך מדעי, 13 דצמבר 2010

הערות שוליים
------------

1. ↑  msradio.huji.ac.il/wwwroot/INST/rega.doc
**סנטי סנטמריה** (בספרדית: **Santi Santamaria**; ‏ (26 ביולי 1957 - 16 בפברואר 2011) היה שף ספרדי.

ביוגרפיה
--------

הכניסה למסעדת "אל ראקו דה קאן פאבס"
סנטי סנטמריה נולד בכפר סנט סלוני ולמד לבשל מאימו, למד הנדסה ועסק בכך לפרנסתו, ב-1981, אחרי שהתחתן פתח בסנט סלוני את מסעדת "אל ראקו דה קאן פאבס" (El Raco de Can Fabes), כביסטרו בלתי פורמלי המגיש ארוחות לאיכרים שבאו לשוק המקומי. הוא קיבל כוכב ראשון במדריך מישלן האדום ב-1988, כוכב שני ב-1990 וכוכב שלישי ב-1994, ניקוד בו היא מחזיקה מאז, סנטמריה הוא השף הקטלני הראשון שזכה בניקוד זה. המסעדה גם נכללת במדריך השולחנות הגדולים בעולם. 

מסעדתו השנייה, "סנט סלוני" (Sant Celoni), השוכנת במדריד, קרויה על שם כפר הולדתו והיא מחזיקה בשני כוכבים במדריך מישלן. גם מסעדה זו כלולה במדריך השולחנות הגדולים בעולם. 

ב-1993 נבחר לשף השנה של ספרד.

המסעדה נבחרה במקום ה-26 בטיבה בעולם במשאל 50 המסעדות הטובות בעולם לשנת 2004,

היא נבחרה במקום ה-22 בטיבה בעולם במשאל לשנת 2005,

היא נבחרה במקום ה-11 בטיבה בעולם במשאל לשנת 2006,

היא נבחרה במקום ה-22 בטיבה בעולם במשאל לשנת 2007,

היא נבחרה במקום ה-31 בטיבה בעולם במשאל לשנת 2008.

סנטמריה כיהן כנשיא רשת וכסגן נשיא רשת רלה א שאטו (2006-2003). קאן פאבס שייכת לרשת רלה א שאטו מאז שנת 1989. המבנה שייך למשפחתו של סנטמריה במשך 200 שנה והוא עצמו נולד במקום.

סגנון הבישול שלו הוא פרשנות למטבח הקטלני ולתנועת סלואו פוד ומתמקד במרכיבים המזרח-תיכוניים הטריים ביותר מהשוק ועיבוד מתוחכם של תבשילים קטלניים מסורתיים.

סנטמריה היה בחדשות בשל התנגדותו הנחרצת להמצאות הגסטרונומיה המולקולרית של השפים הספרדים האחרים, ובייחוד של המנהיג של תנועת הבישול הספרדית האוונגרדית, עמיתו הקטלני, פראן אדריה.

לקריאה נוספת
------------

* שגיא כהן, **מדריך מפה למסעדות הטובות בעולם**, הוצאת מפה, תשס"ג 2003, עמ' 87.

* אביטל ענבר, "הידיים ידי ולאסקו, אבל של מי הקול?", **אספרסו טיים**.

קישורים חיצוניים
----------------

* האתר הרשמי של מסעדת קאן פאבס
* ליסה אבנד, "מותו של שומר המסורת: שף סנטי סנטמריה (2011-1957)", טיים מגזין, 16 בפברואר 2011

הערות שוליים
------------

1. ↑  מסעדת אל ראקו דה קאן פאבס במדריך השולחנות הגדולים בעולם
2. ↑  מסעדת סנט סלוני במדריך השולחנות הגדולים בעולם
3. ↑  אל ראקו דה קאן פאבס במקום ה-26 בעולם לפי משאל 50 המסעדות הטובות בעולם לשנת 2004
4. ↑  אל ראקו דה קאן פאבס במקום ה-22 בעולם לפי משאל 50 המסעדות הטובות בעולם לשנת 2005
5. ↑  אל ראקו דה קאן פאבס במקום ה-11 בעולם לפי משאל 50 המסעדות הטובות בעולם לשנת 2006
6. ↑  אל ראקו דה קאן פאבס במקום ה-22 בעולם לפי משאל 50 המסעדות הטובות בעולם לשנת 2007
7. ↑  אל ראקו דה קאן פאבס במקום ה-31 בעולם לפי משאל 50 המסעדות הטובות בעולם לשנת 2008
8. ↑  ויקטוריה ברנט, "השפים המובילים בספרד חלוקים בדעתם בנוגע לחומרי גלם ולחידושים במטבח", הניו יורק טיימס, 1 ביוני 2008
9. ↑  ליסה אבנד, דו-קרב בין השפים הספרדים, מגזין גורמה, 25 בנובמבר 2008.

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX960557
* CANTIC: a11070912
* ISNI: 0000 0000 5952 3528
* LCCN: no2007007713
* NTA: 338347542
* SUDOC: 160367921
* VIAF: 12076123
* WorldCat: lccn-no2007007713

 |
5 אוטובוסים מקו 109 שנוסעים אחד אחרי השני, לונדון
בתחבורה ציבורית, **התקבצות אוטובוסים** (באנגלית: **Bus Bunching**) היא מצב שבו שני אוטובוסים או יותר שהיו אמורים להגיע לתחנה בזמנים שונים, מגיעים אליה יחד. מצב זה מתרחש כשמתרחשת חריגה מלוח הזמנים והאוטובוס שהיה אמור להגיע שני משתווה לראשון. תופעה זו מתרחשת הן באוטובוסים והן ברכבות.

תאוריה
------

אוטובוס שמאחר לעומת לוח הזמנים המתוכנן אוסף בנוסף לנוסעים שחיכו לו, גם את אלה שהתכוונו לעלות על האוטובוס הבא. תוספת הנוסעים מעכבת את האוטובוס עוד יותר. כתוצאה מכך, האוטובוס השני אוסף פחות נוסעים, מה שמעכב אותו פחות ומאפשר לו להקדים. לפי התאוריה, אוטובוס שמאחר צפוי לאחר יותר ויותר ככל שתתקדם הנסיעה ואילו אוטובוס שמקדים יקדים יותר ויותר. בסופו של דבר, האוטובוסים ייצרו זוג שנוסע בזה אחר זה ואיכות השירות תרד. יש המשערים שתופעה זו היא הגורם העיקרי לבעיית האמינות של התחבורה הציבורית.

גורמים
------

* **עומסי תנועה**: קיים מצב בו האוטובוס הראשון מתעכב בגלל עומסי תנועה בשעת הנסיעה שלו, ואילו האוטובוס שאחריו נוסע בזמן שבו העומסים הוקלו, מה שמאפשר לו לנסוע מהר יותר ולהקדים את האוטובוס הראשון שהתעכב.
* **זמן עלייה**: במקרה שבו האוטובוס הראשון התעכב והגיע ללוח הזמנים של האוטובוס השני, יתווספו לו נוסעים שהתכוונו לעלות על האוטובוס השני, ובכך זמן העצירה שלו בתחנות הביניים יגדל.

פתרונות
-------

צמד אוטובוסים מאותו קו שנוסעים יחד, מנהטן
* קביעת זמן המתנה מינימלי ומקסימלי בתחנות: מאפשר לאוטובוס הראשון לצמצם את העיכוב שבעצירה בתחנה ובכך לנסוע מהר יותר, וכן מאלץ את האוטובוס השני לשמור על מרווח מהאוטובוס הראשון.
* הנחיה לדלג על תחנות מסוימות.
* עידוד הנוסעים להמתין לנסיעה הבאה, שצפויה להיות פחות עמוסה.

גישה אחרת מציעה להקים תחנות ויסות, שבהן האוטובוסים שמקדימים יידרשו להמתין עד שיהיו זהים ללוח הזמנים שלהם. לעומת זאת, שיטת העלאת תדירות האוטובוסים מבלי לבצע שינויים אחרים בזמן הנסיעה הוכחה שאינה פתרון להתקבצות האוטובוסים.

ראו גם
------

* תורת הכאוס

קישורים חיצוניים
----------------

ויקישיתוף מדיה וקבצים בנושא **התקבצות אוטובוסים** בוויקישיתוף
* אלעד אלפסה, למה אוטובוסים מתקבצים, באתר זכות הדרך, ‏8 במאי 2017
* דורון אורנשטיין, מדוע אוטובוסים נצמדים?, באתר מדע גדול, בקטנה, ‏18 בספטמבר 2018
* Bus Bunching, Land Transport Guru, ‏1 בינואר 2018
* Bus Bunching Explained Visually

הערות שוליים
------------

1. ↑  Why three buses come at once, and how to avoid it, New Scientist
2. ↑  Clumping, and throughput in public transportation Science 2.0, www.science20.com, ‏27 באוגוסט 2014 (באנגלית)
שמורת הטבע של קניון סאמריה
שערי הברזל בקניון סאמריה
הכניסה הצפונית ותחילת הירידה לקניון
**קניון סאמריה** (ביוונית: **Φαράγγι Σαμαριάς**) הוא הקניון הגדול ביותר באי כרתים, ואחד הגדולים באירופה כולה. הקניון נמצא בתחומי מחוז חאניה, בדרום-מערב כרתים, על רכס לפקה אורי ("ההרים הלבנים"). הקניון נמצא בתחומי שמורת הטבע סאמריה, שהוכרזה כשמורה בשנת 1962, וכוללת מספר פרטים של עז כרתים (קרי-קרי) הנדירה, שהיא אנדמית לשמורה. בשמורה מינים נוספים של חי וצומח, שחלקם אנדמיים.

מבנה הקניון
-----------

מסלול ההליכה בקניון הוא באורך 16 קילומטרים, שמתחילים בגובה 1,230 מטר מעל פני הים, בכניסה הצפונית לשמורה (ליד הכפר אומלוס), ומסתיימים באגיה רומלי, לחופי הים הלובי בדרום כרתים. הקטע הדרמטי ביותר של הקניון נמצא לקראת חלקו הסופי, בו קירותיו מתקרבים זה לזה עד למרחק של כ-4 מטרים. מקום זה נקרא PORTES, שפירושו "שער", אך שמו הרווח הוא "שערי הברזל" (Iron Gates). באזור זה מתנשאים קירות הקניון לגובה של כ-300 מטרים, ויש מקומות שהם גבוהים אף יותר.

מסלול ההליכה בקניון אורך כ-5-7 שעות, והוא מיועד למטיבי לכת ויכול להיות חם מאוד בחודשי הקיץ. בסיום המסלול יש לקחת מעבורת לנקודה אליה ניתן להגיע עם רכב, ולכן יש לתכנן היטב את הזמנים. מטיילים שאינם מטיבי לכת, יכולים ללכת את תחילתו או סופו של המסלול בלבד, או לצפות עליו מנקודת התצפית בכניסה הצפונית.

קישורים חיצוניים
----------------

ויקישיתוף מדיה וקבצים בנושא **קניון סאמריה** בוויקישיתוף
* כרמית וייס, ‏תיאור המסלול בקניון סאמריה, באתר GoTravel
* תיאור המסלול בקניון סאמריה, באתר Explore Crete (אנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007541621105171
* GND: 4051467-5
* LCCN: sh88003481
* VIAF: 315527117
* WorldCat (עם VIAF): 315527117

 |
**דרומזאורוידס** (שם מדעי: ***Dromaeosauroides***) הוא סוג של דינוזאור טורף בן למשפחת הדרומאוזאוריים אשר חי באירופה בקרטיקון התחתון שלפני 140 מיליון שנה.

המאובנים של דינוזאור זה התגלו באי בורנהולם בים הבלטי, השייך לדנמרק, והיו בעלי דמיון רב לדרומזאורוס, אשר על שמו הוא קרוי (מילולית: "דומה לדרומזאורוס"). הסוג כלל מין יחיד - *Dromaeosauroides bornholmensis*, אשר סווג בשנת 2003 וקרוי על שם האי בו התגלה. דינוזאור זה הוא מהמינים העתיקים ביותר במשפחתו וסוג הדרומזאור הוודאי (ללא מחלוקות על מיונו) היחיד ממשפחתו שחי באירופה.

הממצאים של דינוזאור זה כללו שני שרידי שיניים מ-2000 ומ-2008. בנוסף ממצאים של הנודטיס, דרומזאור אירופי נוסף שמוטל בספק שייכים אולי למין זה. ממצאים של קופרוליטים המורכבים מדגים גם קשורים אליו.

מאובני השיניים שנתגלו ב-2000 הגיעו לאורך 21.7 מילימטרים ול-15 מילימטרים במאובנים מ-2008. אורך הגוף של בעליהם הגיע לאורך 2–3 מטרים ולמשקל של 40 ק"ג. הם היו בעלי רכס משונן שהעיד על תזונה מבשר. בדומה לדרומזאורים כמו הדיינוניכוס הוא היה דו-רגלי בעל טפרים גדולים ואולי כוסה בנוצות לגופו.

הדרומזאורוידס חי סביב הלגונות של דנמרק הקדומה בסביבת חופים. לצידו התקיימו מיני טיטאנוזאורים, נודוזאוריים קוצניים ואולי גם הבריוניקס, אך רוב היצורים באזור היו חיות ימיות כמו תנינים, צבי ים ודגים. ככל הנראה יצורי ים אלה שימשו לו מזון או לפחות נבלותיהם.

קישורים חיצוניים
----------------

ויקישיתוף מדיה וקבצים בנושא **דרומזאורוידס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |

* השוואה לאדםהשוואה לאדם
* מאובן של Dromaeosauroides bornholmensisמאובן של *Dromaeosauroides bornholmensis*
**דרומומריקס** (שם מדעי: ***Dromomeryx***) הוא סוג נכחד של מכפיל פרסה ממשפחת הפלאומרכיים שהתקיים באמריקה הצפונית של המיוקן לפני 17 עד 9 מיליון שנה מזמננו.

מאפיינים
--------

המאובנים של יונק זה התגלו במונטנה, אורגון, נברסקה, קולורדו, נברסקה, ניו מקסיקו, ויומינג, נבאדה, דקוטה הדרומית ובקליפורניה והם התגלו לראשונה בידי החוקר אדוארד דרינקר קופ ב-1878, אך הוא ייחס אותם לסוג *Blastomeryx* ממשפחת איילי המושק. רק ב-1909 החליט החוקר ארל דגלאס (אנ') לשייך אותו לסוג נפרד, לאחר שהתגלו שלדים שלמים יותר מהסוג.

יונק זה הגיע לגובה 80 עד 120 ס"מ בכתפיים ולמשקל 50 עד 80 ק"ג בקירוב. הקרניים שלו היו נבובות כקרני אנטילופה אך בעלי מבנה מסועף כשל אייל עם זוג קרניים כבדות שהתחילו מעל העיניים ונעו בעיקול של 90 מעלות קדימה. בניגוד לקרובים אחרים ממשפחתו הוא היה בעל "כיפה" כמעט חסרת זיזים או קרניים והכיפה הייתה שטוחה יחסית. מבנה השיניים מרמז שניזון מעשבים.

קישורים חיצוניים
----------------

ויקישיתוף מדיה וקבצים בנושא **דרומומריקס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
**דוכיפת סנט הלנה** (שם מדעי: *Upupa antaios*), הידוע גם כ**דוכיפת סנט הלנה ענק** או **דוכיפת ענק**, הוא מין נכחד בסוג דוכיפת במשפחת הדוכיפתיים, הידוע משרידים לא שלמים של תת-מאובן יחיד, שנתגלה ב-1975.

הדוכיפת היה מין אנדמי לאי סנט הלנה שבדרום האוקיינוס האטלנטי, ומעריכים כי היה חסר יכולת תעופה. ככל הנראה נכחד דוכיפת סנט הלנה בשל ציד בתוך תקופה קצרה לאחר גילוי האי, בסביבות שנת 1550.

ממצא ראשון של מין זה נתגלה ב-1963 על ידי הזואולוג הבריטי פיליפ אשמול (אנ') שמצא בתוך סלעי משקע של נחל אכזב במזרח סנט הלנה עצם זרוע, שהייתה גדולה משמעותית בהשוואה למיני דוכיפת אחרים.

השלד הלא-שלם, אשר נתגלה בשנת 1975 על ידי הפלנטולוג האמריקאי סטורס אולסון (אנ'), כלל גולגולת, עצמות חזה ואת עצם הירך השמאלית. לפי שלד זה, קשה להעריך את גובה הדוכיפת הזה, אך מעריכים כי לא יכול היה לעוף, ושמשקלו היה בין 100 לבין 150 גרם, בניגד לדוכיפת המצוי השוקל בין 50 לבין 90 גרם.

קישורים חיצוניים
----------------

ויקישיתוף מדיה וקבצים בנושא **דוכיפת סנט הלנה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* GBIF
 |

הערות שוליים
------------

1. ↑  דוכיפת סנט הלנה באתר הרשימה האדומה של IUCN
2. 1 2 3  Storrs L. Olson. (1975). Paleornithology of St Helena Island, south Atlantic Ocean. Smithsonian Contributions to Paleobiology 23
3. ↑  BirdLife International (2012). "Upupa antaios". *IUCN Red List of Threatened Species*. 2016
**טיאגו באריירוש דה מלו תומאש** (בפורטוגזית: **Tiago Barreiros de Melo Tomás**; נולד ב-16 ביוני 2002 בליסבון שבפורטוגל) הוא כדורגלן פורטוגזי המשחק בעמדת החלוץ בקבוצת ולפסבורג.

קריירת מועדונים
---------------

תומאש הגיע אל מחלקת הנוער של ספורטינג ליסבון לאחר ששיחק במשך עונה במחלקת הנוער של אשטוריל. ב-25 ביוני 2020 חתם על חוזה מקצועני לחמש שנים במועדון. ב-1 ביולי הוא ערך את הופעת הבכורה שלו במועדון, בניצחון 1–2 על ז'יל ויסנטה במסגרת המחזור ה-29 בליגה לעונת 2019/2020. בסך הכל ערך חמש הופעות ליגה בעונה זו.

ב-24 בספטמבר 2020 הוא הבקיע את שער הבכורה שלו במועדון, בניצחון 0–1 על אברדין במסגרת סיבוב ההעפלה השלישי של הליגה האירופית לעונת 2020/2021. ב-28 באוקטובר הבקיע את שער הבכורה שלו בליגה, בניצחון 1–3 על ז'יל ויסנטה במסגרת המחזור הראשון לעונת 2020/2021. בעונה זו הוא ערך 30 הופעות ליגה והבקיע שלושה שערים, וזכה עם ספורטינג ליסבון באליפות פורטוגל ובגביע הליגה הפורטוגלית.

ב-31 ביולי 2021 נכנס כמחליף בדקה ה-69 בניצחון 1–2 על ספורטינג בראגה במסגרת הסופר קאפ הפורטוגלי. ב-15 בספטמבר ערך את הופעת הבכורה שלו בליגת האלופות, כשנכנס כמחליף בדקה ה-60 בהפסד 1–5 לאייאקס במסגרת שלב הבתים לעונת 2021/2022.

ב-30 בינואר 2022 הושאל לשטוטגרט מהבונדסליגה לעונה וחצי. שישה ימים לאחר מכן ערך את הופעת הבכורה בהפסד 2–3 לאיינטרכט פרנקפורט. את שעריו הראשונים כבש ב-12 בפברואר כשכבש צמד בהפסד 2–4 לבאייר לברקוזן.

קריירה בינלאומית
----------------

תומאש היה חלק מסגל נבחרת פורטוגל עד גיל 21 בטורניר אליפות אירופה עד גיל 21 בשנת 2021, וערך ארבע הופעות בטורניר.

תארים
-----

ספורטינג ליסבון
* אליפות פורטוגל (1): 2020/2021
* גביע הליגה הפורטוגלית (1): 2020/2021
* הסופר קאפ הפורטוגלי (1): 2021

קישורים חיצוניים
----------------

ויקישיתוף מדיה וקבצים בנושא **טיאגו תומאש** בוויקישיתוף
* טיאגו תומאש, ברשת החברתית טוויטר
* טיאגו תומאש, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Tiago Tomás renova contrato com o Sporting באתר Record, ‏ 25 ביוני 2020 (בפורטוגזית)
2. ↑  A reação de Tiago Tomás à estreia: "Os que me são próximos sabem..." באתר O Jogo, ‏ 2 ביולי 2020 (בפורטוגזית)
3. ↑  Fan view: Tiago Tomas’ finish showed strength Sporting possess as Aberdeen suffer another Europa League near miss באתר The Press and Journal, ‏ 25 בספטמבר 2020 (באנגלית)
4. ↑  Sporting duo Nuno Mendes and João Palhinha called into Portugal squad as Cédric earns recall באתר PortuGOAL, ‏ 16 במרץ 2021 (באנגלית)
**דיסטלולוגיה** (באנגלית: Dysteleology) היא העמדה הפילוסופית שלשום דבר שקיים אין טלוס (telus) או סיבה סופית, ולא עיצוב מכוון. המונח "דיסטלולוגיה" הוא מושג מודרני שטבע הביולוג, חוקר הטבע, והפילוסוף הגרמני ארנסט האקל (1834–1919).

דיסטלולוגיה היא צורה רדיקלית של אתאיזם עם אוריינטציה מדעית. במקור הוא נקשר עם האקל וחסידיו, אך החל מסוף המאה ה-20 היא מתייחסת יותר לסוג האתאיזם בו דוגלים ריצ'רד דוקינס, סם האריס וכריסטופר היצ'נס. תפיסה החורגת מעבר לנקודות מבט פילוסופיות ודתיות מסורתיות כמו האידיאליזם הגרמני (בן זמננו של האקל, של הוגים כמו הגל ושלינג) או תפיסת נגד לתרבות הניו-אייג' שהתפחתה באותה עת, ובמובן זה היא מצטרפת לנטורליזם הפילוסופי שטוען שאין שום סיבתיות מחוץ לטבע.

דיסטלולוגיה היא גם השם שניתן לקו חשיבה בתוך הפילוסופיה של הדת, העומד בניגוד לטיעון הטלאולוגי. היא טוענת כי המחלוקת, הכאב והרע ביקום מצביעים על כך שאין מאחוריו אלוהים או כוח עליון יוצר, או שאם יש כוח כזה, הוא מרושע ולא מיטיב.

ראו גם
------

* הטיעון הטלאולוגי
* טלאולוגיה
* הטיעון מהתכנון הלקוי

קישורים חיצוניים
----------------

* דיסטלולוגיה, באנציקלופדיה בריטניקה (באנגלית)

הערות שוליים
------------

1. ↑  Romanes, George J. (1874-03-12). "Natural Selection and Dysteleology". *Nature*. **9** (228): 361–2. doi:10.1038/009361a0. 'Prof. Haeckel has invented a new and convenient name, "Dysteleology," for the study of the "purposelessnesses" which are observable in living organisms—such as the multitudinous cases of rudimentary and apparently useless structures.'
2. ↑  dysteleology". Oxford English Dictionary (1st ed.). Oxford University Press. 1933.
**שׁוֹפִינוּן שַׁמְנוּנִי** המכונה **דג השמן** (שם מדעי: *Ruvettus pretiosus*) היא מין של דג מאכל גדול ממשפחת הגמפיליים (או מקרלי נחש) החי באוקיינוסים הטרופיים והממוזגים ברחבי העולם. דג זה יחידי בסוגו.

מאפיינים
--------

הדג מגיע לאורך 3 מטר ולהגיע למשקל 63 קילוגרם, אך הרוב נראים באורך 1.5 מטר. לדג גוף מואר עם קשקשים אפורים כהים והוא בעל רצועת סנפיר גב נמוכה, 2 סנפירי שת גדולים ליד הזנב והלסת מתעקלת מעלה ובעלת שיניים גדולות. לדג ראייה המותאמת לחשיכה.

הוא צולל לעומק ל 100–800 מטר (נפוץ יותר בעומק 200–400 מטר) מתחת פני הים בבדידות או בקבוצה ושם מחפש דגים קטנים יותר וסרטנים.

לדג יש בשר משובח וטעים אך הוא שמנוני והשומן שלו (הכולל מעל 25% מהבשר) מכיל הרבה אסטר, קשה לעיכול וגורם לחלק מהאנשים לשלשל. למרות הבשר הטעים מחירו באזורים רבים נמוך מאוד, מה שמפתיע תיירים שאינם מכירים את השומן המשלשל שלו וקונים כמות בשר גדולה, בלי לחשוד בבעיה. עקב כך הדג נאסר לייבוא במדינות כמו יפן ואיטליה ומדינות אחרות כמו אוסטרליה או ארצות הברית אינן אוסרות את מכירתו, שהרי אינו מסכן חיים, אך מעודדות בכרוזים ופרסומות להיזהר מאכילת יתר שלו.

קישורים חיצוניים
----------------

ויקישיתוף מדיה וקבצים בנושא **שופינון שמנוני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ADW
* ITIS
* NCBI
* GBIF
 |

הערות שוליים
------------

1. ↑  שופינון שמנוני באתר הרשימה האדומה של IUCN
מבנה בסגנון בית טיודור המזכיר את ארמון המפטון קורט.
קוטג' אנגלי טיפוסי
**הממלכה המאוחדת** הוא ביתן באזור "תצוגת העולם" של פארק השעשועים אפקוט באתר הנופש דיסניוורלד שבפלורידה, הבא להציג למבקר את תרבותה של הממלכה המאוחדת.

היסטוריה
--------

הביתן נפתח עם הקמת הפארק, ב-1 באוקטובר 1982. 

ביתן הממלכה המאוחדת נבנה על מנת להציג מספר רב של סגנונות ארכיטקטוניים שונים. כל מבנה ומבנה מציג סגנון ארכיטקטוני שונה תוך יצירת קולז' ארכיטקטוני שלא ניתן למצוא כמוהו בממלכה המאוחדת עצמה. מרבית המבנים נבנו בסגנון כפרי, ובהתאם גינות הבתים כוללת צמחייה האופיינית לאזור הכפר באנגליה. אחד המבנים בנוי בסגנון טיודור המזכיר את ארמון המפטון קורט (בעיקר בשל הארובות המסולסלות האופייניות), ובהתאם נבנה בסמוך לו גן מבוך אופייני. אחד המבנים בנוי בסגנון עירוני, ובסמוך לו מצוי פארק האופייני לפארקים העירוניים של לונדון. מבין המבנים הבנויים בסגנון כפרי ניתן לראות רחוב ראשי של כפר (שורת קוטג'ים) וכן מבני קוטג' האופייניים לאזורי דרום אנגליה (ובייחוד לאזור הקוטסוולדס).

במבנים מספר חנויות המוכרות מוצרים המזוהים עם הממלכה המאוחדת (בעיקר מוצרי מזון - תה ומיני מאפים, וכן צעצועים ומוצרים המזוהים עם להקת הביטלס).

בביתן מופיעה הלהקה - "The British Invasion" המחקה את להקת הביטלס. כמו כן בביתן מסעדות המגישות מזון בריטי טיפוסי: פיש אנד צ'יפס, וסוגי בירה.

תמונות
------

* רחוב ראשי כפרי אנגלי טיפוסירחוב ראשי כפרי אנגלי טיפוסי
* אזור המדמה רחוב עירוני אנגליאזור המדמה רחוב עירוני אנגלי
* אזור המדמה רחוב ראשי בכפר אנגליאזור המדמה רחוב ראשי בכפר אנגלי
* אזור המדמה גינה ציבורית באמצע עיר אנגליתאזור המדמה גינה ציבורית באמצע עיר אנגלית

קישורים חיצוניים
----------------

| עיינו גם בפורטל: |
| --- |
|  | **פורטל דיסני** |

ויקישיתוף מדיה וקבצים בנושא **הממלכה המאוחדת** בוויקישיתוף

| אפקוט |
| --- |
| עולם העתיד | ספינת החלל כדור הארץ • אינובנשונס • עולם האנרגיה • המשימה: חלל • סוארין • טסט טרק • דמיון! • האדמה • הימים החיים |  |
| גלריית מדינות העולם | מקסיקו • נורווגיה • סין • גרמניה • איטליה • ההרפתקה האמריקאית • יפן • מרוקו • צרפת • הממלכה המאוחדת • קנדה |
| מתקנים שאינם פעילים | הורייזונז • פלאי החיים • כפר המילניום • עולם התנועה |

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 115151778246718130002
* WorldCat: viaf-115151778246718130002

 |
**טריגון מוטורו** (שם מדעי: ***Potamotrygon motoro***) הוא מין של טריגון ממשפחת טריגוני נהרות, החי במימי נהרות טרופיים באמריקה הדרומית לרבות באמזונאס, האורינוקו, נהר פרנה ושפך הריו דה לה פלטה ונהר מיירין (אנ').

טריגון זה יכול להגיע לאורך 50 סנטימטרים, לרוחב של מטר בין סנפירי החזה ולמשקל 35 קילוגרם. הוא בעל פלג גוף עליון בצבע בז' או חום ועליו נקודות כתומות או צהובות בעלות טבעות כהות. הסנפירים רחבים ומעוגלים ושאר הסנפירים כמעט שלא נראים ביניהם. הזנב דק וארוך ובקצהו בולט עוקץ צורב וארסי אותו הטריגון מניף על אויביו. ארס זה יכול לצרוב מאוד אם הוא פוגע ברגל ויכול אף להרוג ילדים. הטריגון משריץ 1 עד 12 צאצאים חיים הבוקעים בלילה, לאחר היריון של 3 עד 4 חודשים והם נאלצים להתקיים לבדם.

הוא מחטט על הקרקעית, לעיתים ביום ולעיתים בלילה, בחיפוש אחרי טרף של תולעים, דגים, חלזונות וסרטנים למאכל.

זהו דג נוי פופולרי באקווריום ואחד מטריגוני הנהרות המפורסמים ביותר. עם זאת הוא נפגע מהאיסוף שלו מהטבע וכן מהפגיעה בנהרות בהם הוא חי.

קישורים חיצוניים
----------------

ויקישיתוף מדיה וקבצים בנושא **טריגון מוטורו** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  טריגון מוטורו באתר הרשימה האדומה של IUCN

* 
* 
* 
*
**טריגון כנוף-זנב** (שם מדעי: *Pastinachus sephen*) הוא מין של טריגון שבסדרת הטחנאים. הוא חי בימים הטרופיים של האזור האינדו פסיפי ממזרח אפריקה וים סוף עד לאוסטרליה וכן למלנזיה ולמיקרונזיה. טריגונים אלה ידועים גם במנהגם להיכנס למים מתוקים בנהרות שונים למשל הגנגס שבהודו, בו נמצאו טריגונים במרחק 2,200 ק"מ מהאוקיינוס.

טריגון זה בעל צבעים חום-כתום עד ירוק-זית והבטן בהירה. הוא בעל סנפירי חזה רחבים מאוד המתנופפים ועוזרים לו לשחות והוא בעל זנב ארוך שבקצהו מעין "דגל" שחור מתנפנף כלפי מטה ובקצה הזנב ישנו עוקץ המכיל ארס. אורך הטריגון עד 3 מטר, רוחבו 1.5 מטר ומשקלו עד 250 קילוגרם.

הוא חי סביב קרקעית חופים חוליים ושוניות אלמוגים בימים טרופיים בעומק של עד 60 מ'. הוא ניזון בחול מדגי גרם כמו שרבובוניים, נימיים וסוליתיים וכן מסרטנאים, תולעים טבעתיות ורכיכות שונות. טורפיו כוללים כרישים גדולים כמו פטישניים ומיני כרישיים וכן דולפינן אנקולי. במפרץ הכרישים הטריגונים שוחים למים רדודים מאוד בעת הגאות ומתקהלים, מפנים לאויביהם את זנבם הדוקרני כדי להתגונן. באזורים אחרים הם מתקהלים יחד עם טחנים נקודים.

קישורים חיצוניים
----------------

ויקישיתוף מדיה וקבצים בנושא **טריגון כנוף-זנב** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ITIS
* NCBI
* GBIF
 |

הערות שוליים
------------

1. ↑  טריגון כנוף-זנב באתר הרשימה האדומה של IUCN
**אופיסטופרוקטיים** (שם מדעי: **Opisthoproctidae**) היא משפחה של דגי גרם מסדרת הארגנטיניים שבמחלקת מקריני סנפיר.

מאפיינים
--------

דגים אלו נוהגים לחיות במצולות, בעומקים של 400-2,500 מ'. הדגים במשפחה זו כמו גם כמה סוגים ממשפחות אחרות כגון כימראים מכונים **דגי עין-חבית** לאור מבנה העיניים הצינורי, דמוי חבית שפונה תמיד מעלה כדי לזהות צלליות של טרף אפשרי; שם המשפחה המדעי מגיע מיוונית opisthe (מאחור) proktos (פי הטבעת).

המין הגדול ביותר במשפחה *Bathylychnops exilis* מגיע לאורך 50 ס"מ אך שאר המינים יותר קצרים מאורך 20 ס"מ. הם בעלי פיות גדולים ועיניים גדולות אך מוזרות, שברוב המינים הן נטולות אישונים. הם ניזונים מטרף שהם מוצאים עם העיניים הענקיות ולעיתים ינדדו קילומטרים רבים לשם כך. הם ניזונים מפלנקטון בצעירותם ובבגרותם ממיני הידרתים, שטרגליים וסרטנאים שונים וגם מדגים קטנים.

סוגים
-----

* *Bathylychnops*
* סוג ומין יחיד *Dolichopteroides binocularis*
* *Dolichopteryx*
* סוג ומין יחיד *Ioichthys kashkini*
* סוג ומין יחיד מקרופינה מיקרוסטומה (*Macropinna microstoma*)
* *Monacoa*
* סוג ומין יחיד דג עין-חבית (*Opisthoproctus soleatus*)
* סוג ומין יחיד *Rhynchohyalus natalensis*
* סוג ומין יחיד וינטרה טלסקופה (*Winteria telescopa*)

קישורים חיצוניים
----------------

ויקישיתוף מדיה וקבצים בנושא **אופיסטופרוקטיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007537136705171

 |
"**פרויקט הכבשים: הטבע כאמנות והאמנות כטבע**" היא שמה של תערוכה ומיצב שהציג האמן הישראלי מנשה קדישמן בשנת 1978. בפרויקט יצר קדישמן מכלאת צאן בתוך הביתן הישראלי לביאנלה של ונציה ובה 18 כבשים שעל גבם צייר קדישמן מרובע בצבע כחול.

תיאור
-----

נושאה של הביאנלה של שנת 1978 הוקדש ליחס בין אמנות כטבע ובין טבע כאמנות. אוצר התערוכה הישראלית, אמנון ברזל, הזמין את האמן מנשה קדישמן ליצור את "פרויקט הכבשים: הטבע כאמנות והאמנות כטבע", שהיווה חלק משורה של עבודות בהן צבע קדישמן חלקי טבע בעזרת צבע כגון, ריבוע צבע צהוב בעמק המצלבה (1977). קדישמן קנה את הכבשים באזור העיר קורטינה (Cortina d'Ampezzo) והן הובאו לביתן הישראלי, שם נבנתה עבורן מכלאה עשויה עץ. קדישמן, ששימש כרועה צאן בעברו, נהג לרעות את העדר הקטן בשטח הביאנלה. 

על גבן של הכבשים נצבע כתם בצבע כחול. קדישמן תיאר בדיעבד את אקט הצביעה כניסיון ליצירת מעין "ציור קינטי", שבו הכתמים יוצרים "קומפוזיציות שונות של כתמי צבע". הסימון בצבע מאזכר את אקט הסימון של בעל העדר על הכבשים, אולם הוא גם ביקש לבחון את העימות שבין האמנות לתרבות, על ידי שימוש בטכניקות אמנות השאובות מן האמנות המינימליסטית והמושגית. בנוסף למכלאה יצר קדישמן הדפסי משי ועליהם תצלומים שלו עם הכבשים המוכתמים בכתמים צבעוניים עזים.

הערות שוליים
------------

1. ↑  עומר, מרדכי (עורך), **תיקון**, הגלריה האוניברסיטאית לאמנות ע"ש גניה שריבר, אוניברסיטת תל אביב, תל אביב, 1998, עמ' 206-207.
2. ↑  ראו: עומר, מרדכי (עורך), **גבולות השפה**, מוזיאון תל אביב לאמנות, תל אביב, 1998, עמ' 135.
הרב **מרדכי רבינר** (נפטר ב-6 בדצמבר 1829, י' בכסלו ה'תק"ץ) היה רב לטבי, רבה הראשון של בויסק. מצאצאי רבי מרדכי יפה "בעל הלבושים" ואבי משפחת **רבינר**.

ביוגרפיה
--------

נולד בסלובודה, פרבר של בויסק שבקורלנד לרב אברהם. אמו הייתה מיוחסת לרבי מרדכי יפה "בעל הלבושים". נישא לבת בויסק ולאחר נישואיו גר אצל חותנו. בשנת ה'תקס"ב, 1802, התמנה כרבה הראשון של בויסק. בתקופה זו התקבל החוק לקביעת שם משפחה, והוא נקרא "רבינר" בשל עיסוקו הרבני. הוא התפרסם כאחד מגדולי רבני קורלנד והדבר ניכר מחלופת מכתביו עם רבנים בני תקופתו, כמו הרב צמח זק"ש רבה של זאגר והרב עזריאל זיו מבירז'.

הוא כיהן כרבה של בויסק במשך כמעט שלושים שנה עד לפטירתו. בנו ר' בנימין בינוש רבינר שהיה אמור לרשת את מקומו ברבנות בויסק, נפטר כחצי שנה לפני פטירת האב.

ספרו "גדולת מרדכי" הודפס כחמישים שנה לאחר פטירתו, בווילנה תרל"ח בידי נכדו הרב דובר רבינר. נספח אליו ספר דרושים בשם "פרשת מרדכי". בנו של דובר צמח רבינר היה הרב האשכנזי הראשי ליהודי בולגריה ומטיף הקהילה הספרדית.

לקריאה נוספת
------------

* זאב אריה רבינר, **בויסק ורבניה**, בתוך: סיני, יז, סיון-אלול תש"ה, עמ' עא-עב

קישורים חיצוניים
----------------

* ****גדולת מרדכי** ו**פרשת מרדכי****, וילנה, תרל"ח, באתר אוצר החכמה
הכנפיים האחוריות של זבובאים כגון הטיפולה בתמונה, התנוונו בתהליך של אבולוציה מתבדרת לכדי
בוכניות קטנות דמויות אלה. בוכניות אלו הן הומולוגיות לכנפיים האחוריות של חרקים אחרים.
תקריב על הבוכנית השמאלית של טיפולה (*Tipula freidbergi*).
**בוכניות** (באנגלית: **halteres**) הן איברים דקים בעלי משקולת בקצוותיהם אשר התפתחו מהכנפיים האחוריות אצל חלק מהזבובאים והמניפאים ומאפשרות להם לשלוט על סיבוב הגוף בטיסה. אופן פעולת הבוכניות הוא כג'יירוסקופ.

במהלך הטיסה הבוכניות מתנדנדות במהירות ובסנכרון עם תנועת הכנפיים, ומאפשרות להם לחוות את הכוחות הנובעים כתוצאה מסיבובים. כאשר גוף החרק מסתובב באחת משלוש זוויות הגוף (סבסוב, עילרוד או גלגול), סיבוב זה מפעיל כוח על הבוכניות הרוטטות (כוח זה מכונה אפקט קוריוליס). החרק חש בכוח זה בעזרת אברי החישה campaniform sensilla (אנ') ו-Chordotonal organ (אנ') הממוקמים בבסיס הבוכניות ומשתמש במידע זה כדי לפרש ולתקן את מיקומו בחלל. הבוכניות פועלות כמערכת שיווי משקל והנחיה על ידי מתן משוב מהיר לשרירים האחראים על היגוי הכנף, וכן האחראים על ייצוב הראש. מערכת זו היא המאפשרת לזבובאים יכולות אווירובטיות מרשימות כל כך שאינן קיימות אצל בעלי חיים אחרים.

הערות שוליים
------------

1. ↑  ראו: תעופה בשליטה – על זבובים ובוכניות, באתר "חרקים – עולם קטן בגדול"